Weerhou belasting en kelder so Zuma en kie | Netwerk24
Deur P.J. Van Staden, Bainsvlei 11 April 2017 10:53
Ek verwys na "Terughou van belasting 'n opsie" (07.04), asook Pravin Gordhan se stellings op die voorblad van dié uitgawe.
Die eksminister sê staatsinstellings word misbruik om eerlike mense te kriminaliseer, en dat ons op pad is om die staat oor te gee aan 'n spul "gangsters". Hy praat nie twak nie, want S&P se afgradering hou juis verband met politieke en institusionele onstabiliteit wat die land verswak, asook die omgewing van stadige ekonomiese groei weens politieke gevegte.
Intellek bestaan nie meer in die politiek nie, dit sit vandag in sake. As 'n onderneming vind dat 'n tekortkoming in sy beleid bestaan, word die beleid aangepas in belang van die besigheid se welstand.
Met politiek is dit andersom; as 'n tekortkoming in beleid gevind word, word dit uitgebuit tot eiebelang en tot nadeel van landsbelang.
Die rand is die ontluikende geldeenheid wat die beste presteer­ en bereik 'n hoogtepunt van R12,31 teen die dollar. Maar
Zumastan het gebrekkige beleid as wapen en verkrag ons rand 'n week later, dwing $2,4 miljard uit Suid-Afrika se euro-staatseffekte, bliksem buitelandse skuld in die rommeldrom en skaad ons banke se beeld.
Hoekom? Want hy kán! Want die staat hoef nie geld te maak nie, hy ontvang dit net. Ons kan optogte hou en protes aanteken totdat ons blou raak, maar die president het sy "mandaat" onder beleid uitgevoer, al is dit tot nadeel van sy hele nasie.
Dus, ons as burgers moet die gebrek aan moraliteit aanvaar omdat beleid onwelvoeglikheid 'n vrypas gee? Ek stem, kom ons weerhou belasting en raak ontslae van Zuma en kie.